Kako izgleda kada se požalite na aktivnosti neke stranke na društvenim mrežama? Malo je korisnika koji se nikada nisu našli na meti orkestriranih odgovora posle upućenih kritika, ali su sve češći i primeri da se objavljuju saznanja o ličnim podacima. Šta se sve o njoj zna, saznala je jedna novinarka koja se požalila na bušenje zgrade u kojoj živi.

Izvor: N1

Zbog novog jarbola sa zastavama Srbije, ali i Srpske napredne stranke na zgradi u kojoj živi, novinarka Jovana Polić reagovala je - na tviteru. Predsednika SNS-a je, kaže, upitala da li sme na zgradu da okači svoju fotografiju, kao što su oni okačili svoju zastavu. Usledili su odgovori ali i, smatra, orkestriran napad takozvanih "botova" koji znaju previše.

"Pokazivali su mi da znaju gde tačno živim, da zastava nije postavljena direktno ispod mog prozora - pa šta se ja onda, pobogu, bunim? Pokušali su da mi kažu gde sam i kad zaposlena i ko me je, pobogu, zaposlio u vreme dok je SNS na vlasti, kao da ja uopšte ne bi trebalo bilo šta da radim dok je SNS na vlasti, do toga da pokazuju da imaju informacije o mom imovinskom stanju", navodi novinarka i stanarka zgrade Jovana Polić.

Iako je kampanja očigledno organizovana, u Jukomu smatraju da nema zloupotrebe slobode govora, kao ni krivičnog dela. Međutim, postoji drugi problem - nedostatak dijaloga i odgovora na pitanja.

Izvor: N1

"Mi tako nismo mogli da saznamo zašto je zakačena zastava SNS-a o stambenu zgradu, da li to ispunjava uslove propisane Zakonom o oglašavanju, već smo dobili čitav niz takozvanih argumenata koji nisu politički argumenti nego su usmereni na diskreditaciju same ličnosti, novinarke, što se vrlo često dešava", kaže Milena Vasić iz Jukoma.

A sama novinarka je, kaže, razumela poruku.

"Ja sam to čitala kao poruku - ok, možemo da saznamo svaku informaciju o tebi, dakle - zaustavi se", kaže Jovana Polić.

Da li se SNS bavi time, kakva je namena prostorija, s obzirom da nema table i da li su imali dozvolu - u Srpskoj naprednoj stranci nam nisu odgovorili.